मंदिर का छठा तहखाना अभी नहीं खोला जाए : SC  
मंदिर के ट्रस्टी राजा टीएम वर्मा और भक्त नहीं चाहते कि इस आखिरी तहखाने को खोला जाए। उनके मुताबिक यह बेहद अशुभ होगा।
केरल के पद्मनाभस्वामी मंदिर का आखिरी बंद तहखाना अभी नहीं खोला जाएगा। कई दशकों से बंद पड़े मंदिर के पांच तहखाने खोले जा चुके हैं, जिनसे करीब एक लाख करोड़ रुपये का खजाना निकल चुका है, लेकिन मंदिर के ट्रस्टी राजा टीएम वर्मा और भक्त नहीं चाहते कि इस आखिरी तहखाने को खोला जाए। उनके मुताबिक यह अशुभ होगा।  सुप्रीम कोर्ट में उनके वकील ने कहा कि इस खजाने को मंदिर में ही रहने दिया जाए। इस पर सुप्रीम कोर्ट ने कहा कि कोई ऐसा तरीका ढूंढा जाए, जिससे खजाने का मूल्यांकन भी हो जाए और लोगों की आस्था को ठेस भी ना पहुंचे। कोर्ट ने राज्य सरकार से खजाने की सुरक्षा और इसे सुरक्षित रखने के मसले पर जवाब मांगा है।  मामले की अगली सुनवाई 14 जुलाई को होगी। इस आखिरी तहखाने को लेकर अटकलों का बाजार गर्म है। केरल के इतिहासकारों का कहना है कि 1908 में महाराजा तिरुनल ने जब इसे खोला था तो उन्हें वहां जहरीले नाग दिखाई दिए थे, जिन्हें खतरे का संकेत माना जाता है।